Javi Solís ufre una reseña de «La guerra del medrosu»
#000001
¿Por qué ye polo que naguo?, de Candela Fernández Solís
#000003
La Universidá d’Uviéu ta acabante d’asoleyar la ufierta y la forma d’inscripción nos sos cursos de branu, ente los que tán los de la Universidá Asturiana de Branu (UABRA), entamaos a comuña cola Academia de la Llingua Asturiana (ALLA) y que, esti añu, van facese n’El Campu (Casu). Amás, el cursu de capacitación docente n’eonaviegu, que remata anguaño y celebra n’A Caridá (El Franco) la so segunda fase, tamién entra en periodu de matriculación. Tola ufierta de la UABRA va desendolcase ente’l 31 de xunetu y el 11 d’agostu.
#000006
Pa los cursos en collaboración cola Universidá d’Uviéu, que son los que van tener llugar en Casu, hai que siguir dos pasos nel procesu d’inscripción. De primeres, facer una prematrícula na ALLA, siguiendo les indicaciones espublizaes na web. Darréu, ye necesario formalizar la matrícula na Universidá al traviés d’esta páxina, comunicándo-ylo, d’últimes, a l’ALLA. Los gastos asociaos a estos dos pasos inclúin, amás del coste de matrícula y certificación, el desendolcu docente del propiu cursu, l’agospiu, la mantención y les actividaes culturales complementaries (conferencies y música) abiertes a la comunidá, que van anunciase d’equí a unos díes. La xera docente va tener dos espacios n’El Campu (La Campa y el Centru d’Interpretación del Parque Natural de Redes), mentes que la residencia va tar allugada nel albergue propiedá del Conceyu de Casu.
#000007
El programa de formación llingüística xeneral ye’l compuestu polos cursos Elemental y Avanzáu de llingua asturiana, dirixíos polos profesores Gonzalo Llamedo y Claudia Elena Menéndez. Con 60 hores llectives, en 10 díes de docencia, la prematrícula na ALLA de caún d’estos cursos cuesta 200 euros, mentanto que la matrícula na Universidá, 192 €.
#000008
Dientro de los cursos d’afondamientu cultural y llingüísticu, como ye vezu, hai dos turnos. Nel primeru, ente’l 31 de xunetu y el 4 d’agostu, tán el cursu de Capacitación pa la traducción al asturianu (dirixíu pola direutora de la UABRA, Cristina Valdés) y el d’Anovamientu curricular nel marcu de la LOMLOE, Educación Primaria y Secundaria (dirixíu por Roberto Avello y María Verdeja). Nel segundu turnu, del 7 al 11 d’agostu, celebraráse’l cursu 50 años en movimientu: ámbitos y espacios de desendolcu, normalización y vindicación de la llingua asturiana na historia recién (dirixíu por Marcos Rodríguez) y el de Recoyida y recuperación de la tradición oral y musical (dirixíu por Ramsés Ilesies y José Ignacio Suárez). Estos cuatro cursos d’afondamientu, con 30 hores llectives en 5 díes de docencia, conlleven 120 euros de prematrícula na ALLA y 96 de matrícula na Universidá.
#000009
Pel so llau, el cursu de capacitación docente n’eonaviegu entra na so segunda fase, restrinxíu al alumnáu que superó la primera, celebrada l’añu pasáu, igual qu’esti, n’A Caridá, dientro del Complexu Cultural As Quintas, gracies a la collaboración del Conceyu d’El Franco. La carga llectiva d’esta segunda fase crez anguaño hasta les 60 hores llectives, repartíes nes asignatures: “Práctica escrita”, “Práctica oral”, “Plantiamentos didácticos”, “Aspectos de sociollingüística”, “Lliteratura actual” y “Espresióis culturales nel Navia-Eo”. Nel rodiu d’esti cursu tamién tán plantegaes dos actividaes complementaries abiertes a la comunidá, que tán a piques de confirmase. La formalización de la matrícula nesta segunda fase de capacitación tamién va desenvolvese pela vía dixital per aciu de la web institucional.
#000010